recursal/SuperWikiNEXT-32B huggingface dataset:
Adolf Heusinger. Heusinger toimi toisen maailmansodan jälkeen myös Bundeswehrin johdossa ja Naton sotilaskomitean puheenjohtajana.
**Adolf Heusinger** (4. elokuuta 1897 Holzminden, Saksan keisarikunta - 30. lokakuuta 1982 Köln, Saksan liittotasavalta) oli saksalainen upseeri, joka selvisi Adolf Hitleriä vastaan tehdystä salamurhayrityksestä. Heusinger oli sotilasarvoltaan korkeimmillaan kenraali.

Nuoruusvaiheet
--------------

Adolf Heusinger syntyi Holzmindenissä elokuussa 1897. Hän osallistui ensimmäiseen maailmansotaan vuonna 1915. Heinäkuussa 1916 hänet ylennettiin luutnantiksi. Ensimmäisen maailmansodan jälkeen Heusinger värväytyi Reichswehriin. Vuonna 1925 Heusinger ylennettiin yliluutnantiksi ja vuonna 1932 kapteeniksi.

Toinen maailmansota
-------------------

Toisen maailmansodan alussa Heusinger oli mukana suunnittelemassa Puolan, Tanskan, Norjan ja Ranskan valloitusta. Elokuussa 1940 hänet ylennettiin everstiksi. Lokakuussa 1940 hän suunnitteli lisää operaatioita yhdessä Franz Halderin ja Friedrich Paulusin kanssa. Ensimmäisen kenraaliksi ylennyksen Heusinger sai vuonna 1942, jolloin hänet ylennettiin kenraalimajuriksi.

Operaatio Valkyrie
------------------

Heusinger haavoittui heinäkuussa 1944 tehdyssä salaliittoon kuuluvassa pommi-iskussa, jossa oli tarkoitus salamurhata Adolf Hitler. Heusinger selvisi kohtalaisen pienin vammoin. Gestapo vangitsi kuitenkin Heusingerin epäiltynä osallisuudestaan salaliittoon, mutta virallista näyttöä siitä ei ollut, joten hänet vapautettiin.*lähde?*

Myöhemmät vaiheet
-----------------

Heusinger toimi toisen maailmansodan jälkeen Bundeswehrin johdossa ja vuodesta 1961 Naton yleisesikuntakomitean puheenjohtajana. Hän kuoli Kölnissä lokakuun lopussa vuonna 1982.

Lähteet
-------

1. 1 2  Huovinen, Pentti ja Siikala, Kalervo (toim.): *Maailmanpolitiikan kasvot*, s. 76. Helsinki: Weilin & Göös, 1963.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Kreikka
* Alankomaat
* Vatikaani

 |
|  |
| Henkilöt | 
* Deutsche Biographie
* Trove

 |
|  |
| Muut | 
* SNAC
* IdRef

 |

 |
**Discogs** on internetsivusto, tietokanta ja verkkokauppa, jossa on tietoja musiikkijulkaisuista, mukaan lukien kaupalliset, promotionaaliset sekä bootleg-julkaisut, sekä mahdollisuus ostaa ja myydä näitä julkaisuja. Discogsin palvelimet, jotka ovat **discogs.com**-domainin alla, ovat Zink Media, Inc. yrityksen omistamia ja sijaitsevat Portlandissa Oregonin osavaltiossa Yhdysvalloissa.

Discogsin tietokannassa on yli 15 000 000 julkaisua eri tyylilajeissa ja formaateissa. Se sisältää myös listauksen yli 8 000 000:sta artistista ja 1 800 000:sta levy-yhtiöstä ja levymerkistä. Sivulla käy päivittäin noin 480 000 kävijää ja siellä ostetaan ja myydään vuosittain yli 6 000 000 julkaisua.

Historia
--------

Discogs.com-domain rekisteröitiin elokuussa 2000, ja itse sivu avattiin saman vuoden marraskuussa. Kevin Lewandowski perusti sivuston omaa levykokoelmaansa varten. Lewandowski toimii ohjelmoijana ja DJ:nä. Häntä inspiroivat menestyneet yhteisöjen rakentamat sivustot, kuten Slashdot, eBay ja Open Directory Project, ja hän halusi käyttää samaa mallia musiikkidiskografioitten tietokannassa.

Tietojen lisäys
---------------

Rekisteröityneet käyttäjät voivat lisätä julkaisuja tai päivittää niiden tietoja lomakkeiden avuilla. Muut käyttäjät antavat ääniä lisäyksille. Sivuston työntekijät eivät korjaa tietoja.

Verkkokauppa
------------

Käyttäjät voivat laittaa sivustolle myyntiin tietokantaan lisättyjä julkaisuja sekä ostaa niitä toisilta käyttäjiltä. Käyttäjä voi etsiä sivustolta tarkasti haluamastaan julkaisusta esimerkiksi tietyn painoksen tai erikoisversion ja nähdä kaikki juuri kyseisestä painoksesta myynnissä olevat kopiot. Ostajien ja myyjien välinen luottamus perustuu käyttäjien toisilleen antamaan palautteeseen samalla tavalla, kuin esimerkiksi eBay:ssa. Discogsissa voi ostaa ja myydä mitä tahansa tietokannasta löytyvää julkaisua lukuun ottamatta piraattipainoksia ja teemoiltaan yksinomaan kansanryhmää vastaan kiihottavia julkaisuja, joiden myyntiin laittaminen on kielletty.

Muita musiikkitietokantoja
--------------------------

* All Music Guide
* Gracenote
* freedb
* MusicBrainz
* Rate Your Music
* VFunk
* Pop.nu

Lähteet
-------

1. ↑  Over 6 million records were sold on Discogs last year
2. ↑  Contributing To Discogs : Support *Discogs.com*.  6.2.2017.  Arkistoitu 25.9.2017. Viitattu 25.9.2017. (englanniksi)
3. ↑  Offensive Marketplace Item Guide (Arkistoitu – Internet Archive)

Aiheesta muualla
----------------

* Discogs
**Carl Constantin Frankenhaeuser** (10. syyskuuta 1878 Viipuri – 5. helmikuuta 1962 Porvoo) oli suomalainen arkkitehti ja tilanomistaja.

Carl Frankenhaeuserin vanhemmat olivat varatuomari, Rannan kihlakunnan henkikirjoittaja Karl Frankenhaeuser (1841–1880) ja Therèse (Thella) Augusta Wahl. Hän pääsi ylioppilaaksi 1897 (Nya svenska läroverket i Helsingfors) ja valmistui arkkitehdiksi Polyteknillisestä opistosta 1902.

Frankenhaeuser oli 1900-luvun alussa mukana aktivistien toiminnassa ja hän oli yksi Voimaliiton perustajajäsenistä. Frankenhaeuser oli Muinaistieteellisen komission ja valtion historiallisen museon arkkitehtinä 1905–1911. Hän omisti vuodesta 1911 lähtien Kulloon kartanon ja Lövstan kartanon Porvoon maalaiskunnassa.

Frankenhaeuser oli Porvoon maalaiskunnan kunnanvaltuuston jäsenenä vuodesta 1912 ja hän toimi valtuuston varapuheenjohtajana 1918–1921 sekä puheenjohtajana vuodesta 1922. Hän oli Porvoon maalaiskunnan suojeluskunnan esikunnan sekä Uudenmaan ja Hämeen läänin maanviljelysseuran johtokunnan ja hallintoneuvoston jäsenenä. Frankenhaeuser oli kotiteollisuuden edistäjä ja hän kuului Kotiteollisuus Oy Pirtin johtokuntaan. Vuonna 1912 perustettu yhtiö hoiti kotiteollisuustuotteiden kehittämistä ja myyntiä. 1900-luvun alussa Frankenhaeuser oli yhdessä äitinsä Thella Frankenhaeuserin kanssa elvyttämässä Rauman pitsinnypläysperinnettä.

Carl Frankenhaeuser oli naimisissa vuodesta 1909 kauppaneuvos Hemming Åströmin tyttären, lastentarhanopettaja Hanna Åströmin (1879–1947) kanssa. Hanna Åström perusti Ouluun 1901 Ainolan lastentarhan. Heidän lapsiaan olivat agronomi Hemming Frankenhaeuser (1910 - 1986), kääntäjä Cilla Johnson (1911–2002), ylilääkäri ja kirurgi Carl-Erik Frankenhaeuser (1913-1999) sekä neurofysiologian professori Bernhard Frankenhaeuser (1915–1994).

Suunnittelutöitä
----------------

* Kulloon kartanon päärakennus, 1912–1914

Lähteet
-------

1. 1 2 3 4 5  Aikalaiskirja 1934
2. 1 2 3 4  Ylioppilasmatrikkeli 1853–1899
3. 1 2  60 vuotta, Helsingin Sanomat, 10.09.1938, nro 243, s. 6, Kansalliskirjaston digitaaliset aineistot
4. ↑  Arkkitehti C. 60-vuotias, Uusimaa, 10.09.1938, nro 101, s. 5, Kansalliskirjaston digitaaliset aineistot
5. ↑  Ylioppilasmatrikkeli 1853–1899 : Karl Frankenhäuser
6. ↑  P. E. Svinhufvud ja aktivistit, Vaasa, 12.12.1931, nro 288, s. 7, Kansalliskirjaston digitaaliset aineistot
7. ↑  Täydentäviä yhtiötietoja : Kotiteollisuus Oy Pirtti, Hemslöjds Ab, Pörssitieto G. Kock
8. ↑  Pitsinvalmistus ja sen kehitys Suomessa, Kotiteollisuus : kotoisen kätevyyden ja yritteliäisyyden edistäjä, 01.01.1937, nro 8, s. 10, Kansalliskirjaston digitaaliset aineistot
9. ↑  Kaisa Kyläkosken Sukututkijan loppuvuosi-blogi 19.3.2018 : Pitsejä ja sukutauluja


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ylioppilasmatrikkeli 1853–1899

 |

 |
**RadioBrowser** on avoimen lähdekoodin internet-radiokanavien tietokanta*tarvitaan parempi lähde*, jota kehittää RadioBrowser-projekti Alex Seglerin vetämänä. Palvelun ohjelmisto on lisensoitu avoimella MIT-lisensillä ja sen sisältämä data on public domainin alaista avointa dataa.

Palvelulla on päivittäin noin satatuhatta käyttäjää ja sitä hyödyntäviä sovelluksia on kymmeniä.

Tarkoitus
---------

Internet-radio toimii siten, että verkkoon lähetetään datavirtoja (*streamataan*), joita sitten kuuntelijat vastaanottavat. Datavirtoja ja niiden URL-osoiteita on kuitenkin tuhansia, joten syntyi tarve luoda palvelu, josta hakea oikeat datavirtojen URL-osoitteet. RadioBrowser on yksi tällainen. Palveluun kerätään kanavien datavirtojen URL-osoitteita sekä metadataa – kuten nimi, kuva, kuvaus, kieli ja niin edelleen, josta esimerkiksi kuuntelusovellus voi hakea oikeat URL-osoitteet.*lähde?*

Rajapinta
---------

RadioBrowser tarjoaa tietokantansa sisällön rajapinnan kautta avoimena datana kenen tahansa hyödynnettäväksi.

### RadioBrowseria hyödyntävät sovellukset

Seuraavat sovellukset hakevat datavirtojen URL-osoitteet ja niihin liittyvää metadataa RadioBrowserin rajapinnasta:

| Alusta | Nimi | Verkkosivusto |
| --- | --- | --- |
| Android | RadioDroid2 |  |
| iOS, iPadOS | Cuterdio |  |
| Linux | Shortwave |  |
| macOS | Cuterdio |  |
| Windows | StreamTuner2 |  |
| Web | Radio-li-se |  |

Lähteet
-------

1. 1 2 3  radio-browser.info *www.radio-browser.info*. Viitattu 20.4.2022.
2. ↑  Grafana *stats.api.radio-browser.info*. Viitattu 20.4.2022.
3. 1 2  radio-browser.info *www.radio-browser.info*. Viitattu 20.4.2022.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **RadioBrowser**.
* RadioBrowser
* RadioBrowserin rajapinta
* RadioBrowserin Git-arkistot
**Joseph (Joosef) Ferdinand** (24. toukokuuta 1872 Salzburg – 28. elokuuta 1942 Wien) oli Itävalta-Unkarin arkkiherttua ja kenraali, joka toimi komentajana ensimmäisessä maailmansodassa.

Suku
----

Joosef Ferdinand oli Toscanan suurherttua Ferdinand IV:n ja Bourbon-Parman prinsessa Alice "Alix" (1849–1935), joka oli Parman herttua Kaarle III:n tytär, poika.

Ennen maailmansodan syttymistä hän oli Itävalta-Unkarin armeijan sotamarsalkkaluutnantti ja toimi kolmannen jalkaväkidivisioonan komen tajana Linzissä.

Sotilasura
----------

Sodan alussa hän palveli kenraali Brudermanin komentamassa kolmannessa armeijassa, kunnes hänet 30. syyskuuta 1914 nimitettiin neljännen armeijan komentajaksi jalkaväenkenraaliksi ylennettynä. Joosef Ferdinandin joukot osallistuivat puolustustaisteluihin Galitsiassa ja sittemmin Volyniassa, mutta niiden menestys oli heikkoa. Syyskuussa 1915 suoritettu suuri hyökkäysoperaatio epäonnistui surkeasti. Venäläisten 4. kesäkuuta 1916 käynnistämä niin sanottu Brusilovin hyökkäys murskasi kokonaan kaksi Joosef Ferdinandin komentamista armeijakunnista Lutskissa ja operaation kahden ensimmäisen päivän aikana hän menetti 130 000 miestä kuolleina tai vangeiksi antautuneina. Hieman aiemmin kenraalieverstiksi ylennetyn arkkiherttuan komentajanura päättyi käytännössä tähän, sillä Itävalta-Unkarin liittolainen Saksa vaati hänen hyllyttämistään sotilaallisen katastrofin vuoksi. Hän toimi kuitenkin vielä 1917–1918 ilmavoimien johdossa.

Avioliitot
----------

Hän solmi morganaattisen avioliiton vuonna 1921 Rosa Kaltenbrunnerin (1878–1929) kanssa. Liitto oli lapseton ja pari erosi vuonna 1928.

Vuonna 1929 Joosef Ferdinand avioitui toisen kerran Gertrude Tomanekin (1902–1997) kanssa. Heille syntyi kaksi lasta:

* Claudia Maria Teresia von Habsburg-Lothringen (s. 1930), naimaton ja ilman jälkeläisiä
* Maximilian Franz Joseph Karl Otto Heinrich von Habsburg-Lothringen (s. 1932), avioitui Lontoossa 1961 Doris Williamsin (s. 1929) kanssa. Tytär Maria Camilla von Habsburg-Lothringen (s. 1962) naimaton ja ilman jälkeläisiä

Sodan jälkeen
-------------

Maailmansodan jälkeen Joosef Ferdinand asui yksityishenkilönä Wienissä. Kun Itävalta liitettiin Saksaan vuonna 1938, hän joutui Gestapon pidättämäksi "epäilyttävän käytöksen" vuoksi ja päätyi kolmeksi kuukaudeksi keskitysleirille. Hänet vapautettiin valvonnan alaisena, mutta vankeusaika oli murtanut hänen terveytensä. Hän kuoli Wienissä vuonna 1942.

Lähteet
-------

1. 1 2 3  *Nordisk familjebok*, täydennysosa (1924), s. 804 (ruotsiksi) Runeberg.org. Viitattu 25.7.2013.
2. 1 2  Archduke Josef Ferdinand (englanniksi) Firstworldwar.com. Viitattu 25.7.2013.

Aiheesta muualla
----------------

* Kuvia tai muita tiedostoja aiheesta **Joosef Ferdinand (Itävallan arkkiherttua)** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Henkilöt | 
* Deutsche Biographie

 |
|  |
| Muut | 
* Europeana

 |

 |
**Länsisatamankadun ylikulkusilta**, viralliselta nimeltään *Länsisatamankadun ylikulkukäytävä*, on Helsingin Jätkäsaaressa sijaitseva 37,8 metriä pitkä pyöräilyn ja jalankulun silta, joka avattiin käyttöön 31. lokakuuta 2023. Se on oranssinvärinen teräksinen ristikkosilta ja samankaltainen kuin alueella sijaitseva Rokkiporkkana-silta, joka valmistui vuonna 2018. Rokkiporkkana on kuitenkin hieman pidempi ja leveämpi. Molemmat sillat on suunnitellut VSU maisema-arkkitehdit, ja pääurakoitsijana toimi VM Suomalainen Oy. Taitorakenteiden rakennesuunnittelusta vastasi A-Insinööreihin kuuluva Ponvia.

Silta yhdistää toisiinsa Hyväntoivonpuiston etelä- ja pohjoisosat. Sekä ylikulkusillan että Rokkiporkkanan on sanottu jatkavan Hyväntoivonpuiston suunnittelun lähtökohtana ollutta tarinaa puiston alla asuvasta örkistä.

Ylikulkusillan valmistelevat työt alkoivat tukimuurin rakentamisella toukokuussa 2022. Silta valmistettiin Liettuassa, ja se kuljetettiin laivalla Jätkäsaaren Saukonlaituriin, josta se kuljetettiin laveteilla Länsisatamankadulle. Silta asetettiin paikoilleen maaliskuussa 2023, minkä jälkeen paikan päällä valettiin siltaa varten betoninen kansilaatta. Vaikka silta avattiin käyttöön jo lokakuussa, urakan viimeistelytyöt jatkuvat vielä loppuvuoden ajan. Siltakansi valaistaan led-valonauhoilla ja tukimuurit valonheittimillä.

Lähteet
-------

1. 1 2  Hyväntoivonpuisto *ponvia.fi*.  Arkistoitu 11.12.2022. Viitattu 31.10.2023.
2. 1 2 3  Oranssin sillan onnistunut ilta  16.3.2023. Jätkäsaari-Ruoholahti. Viitattu 31.10.2023.
3. ↑  Helsingin Jätkäsaaren maamerkiksi muodostunut Rokkiporkkana-silta saa parin  9.11.2022. A-Insinöörit. Viitattu 31.10.2023.
4. ↑  Hankinta, Länsisatamankadun ylikulkusilta, kaupunkiympäristön toimiala Helsingin kaupunki. Viitattu 6.2.2024.
5. 1 2 3  Rokkiporkkana-sillat A-Insinöörit. Viitattu 31.10.2023.
6. ↑  Jalankulkijoille ja pyöräilijöille tarkoitetun ylikulkusillan rakentaminen alkaa – "Silta parantaa alueen liikenneturvallisuutta" *Helsingin Uutiset*.  17.5.2022. Viitattu 31.10.2023.
7. ↑  Länsisatamankadun ylikulkusilta asennetaan paikoilleen maaliskuun alussa – raitioliikenne korvataan busseilla  2.3.2023. Helsingin kaupunki. Viitattu 31.10.2023.
8. ↑  Länsisatamankadun ylikulkusilta Jätkäsaaressa aukeaa asukkaiden käyttöön  31.10.2023. Helsingin kaupunki. Viitattu 31.10.2023.
**Manninen** (myös **Manne**, 1993 Leipzig, Saksa – 11. marraskuuta 2006 Helsinki) oli Leipzigin eläintarhassa syntynyt siperiantiikeriuros, joka muutti Helsingin Korkeasaaren eläintarhaan vuonna 1995. Se sai elinaikanaan viisi pentua ja se oli usean syksyn ajan *Kissojen yö* -tapahtuman keskeisessä osassa.

Manninen lopetettiin 13-vuotiaana marraskuussa 2006. Syynä Mannisen lopettamiseen oli se, että Mannisen terveys oli alkanut heiketä, sillä se ontui ja sen selkä oli viallinen. Tarhassa ei olisi myöskään ollut tilaa kolmelle tiikerille, sillä Korkeasaari oli aiemmin tehnyt sopimuksen englantilaisen eläintarhan kanssa siitä, että keväällä 2006 muuttanut Lara-naaras saisi seurakseen nuoren uroksen Britanniasta.

Lähteet
-------

1. ↑  Tiikeri Manninen lopetettiin Korkeasaaressa.  *Ilta-Sanomat*, 13.11.2006.  Sanoma News. Artikkelin verkkoversio. Viitattu 20.4.2013. [vanhentunut linkki]
2. ↑  Manne-tiikeri lopetettiin Korkeasaaren eläintarhassa.  *Kaleva (verkkolehti)*, 11.11.2006.  Kaleva Oy. Artikkelin verkkoversio. Viitattu 20.4.2013.
**Matti Eemeli (M. E.) Huumonen** (8. maaliskuuta 1884 Kempele – 20. joulukuuta 1945 Kemi) oli suomalainen opettaja ja rehtori.

Huumosen kasvattivanhemmat olivat tilanomistaja Tuomas Ohukainen ja vaimonsa 
Liisa. Hän pääsi ylioppilaaksi 1905 Oulun klassillisesta lyseosta ja valmistui filosofian kandidaatiksi Helsingin yliopistosta 1913.

Huumonen toimi vuosina 1914–1925 Kemin suomalaisessa yhteiskoulussa luonnonhistorian ja maantiedon opettajana ja sitten Kemin lyseossa luonnonhistorian ja maantiedon vanhempana lehtorina 1926–1945 sekä lyseon rehtorina 1926–1934. Hänen aikanaan Kemin lyseo pääsi muuttamaan vuonna 1930 uuteen koulurakennukseen. 

Huumonen oli Kaiku-lehden aputoimittajana 1906–1907, Tietosanakirjan maantieteellisen osaston toimittajana vuonna 1919 ja Kemin kaupungin kansakoulujen tarkastajana 1926. 

Huumonen oli Kemin kaupunginvaltuuston jäsenenä vuosina 1918–1921 ja 1924–1945 sekä kaupunginhallituksen jäsenenä 1933–1945 kansallisen kokoomuksen riveissä.

Huumonen oli naimisissa vuodesta 1915 filosofian kandidaatti Anna Waenerbergin kanssa.

Teoksia
-------

* *Juncaceaen asemasta luonnollisessa järjestelmässä*, *Kirjallisten kokeiden merkityksestä ja käyttämisestä opetuksessa* ja *Nykyaikainen kasvien luonnollinen järjestelmä* teoksessa *Kemin suomalainen yhteiskoulu lukuvuonna 1917-1918*. Kemi 1918
* *Kemin yhteiskoulua käsitteleviä kirjoitelmia ja asiakirjoja* ja *Kertomus Kemin yhteiskoulun 25-vuotisjuhlasta* teoksessa *Kemin suomalainen yhteiskoulu lukuvuonna 1922-1923*. Kemi 1923
* *Peräpohjolan elinkysymyksiä : Kemin yhteiskoulun käsikirjoitelmia*. Kemi 1923

Toimitustöitä
-------------

* Asko Pulkkinen: *Kasvioppi* ; M. E. Huumosen toimittama. 5. painos WSOY 1937, 10. painos 1952.

Lähteet
-------

1. 1 2 3 4  Kemin lyseon seniorit : Elämäntarinoita : M. E. Huumonen (Arkistoitu – Internet Archive).
2. 1 2 3  Ylioppilasmatrikkeli 1905, matrikkelinumero 29982
3. 1 2 3 4 5  Päivästä päivään. 50 v. täyttää... Helsingin Sanomat, 08.03.1934, nro 65, s. 6, Kansalliskirjaston digitaaliset aineistot
4. ↑  Kuka kukin on 1978, sivu 230. Runeberg.org.
Patrik Vretblad
**Patrik Vretblad** (5. huhtikuuta 1876 Svartnäs – 15. tammikuuta 1953 Tukholma) oli ruotsalainen urkuri, musiikkikriitikko, musiikkikirjailija ja säveltäjä.

Vretblad opiskeli Tukholman kuninkaallisessa musiikkikorkeakoulussa vuosina 1895–1900. Hän sai pätevyydet urkurina, kanttorina ja musiikinopettajana jo vuonna 1896, mutta opiskeli sen jälkeen vielä pianonsoittoa Hilda Thegerströmin sekä sävellystä ja kontrapunktia Joseph Denten johdolla. Vretblad sijaisti kesinä 1898 ja 1899 Mauritz Bohemania Ruotsin kuninkaallisen musiikkiakatemian kirjastonhoitajana. Vuonna 1900 hän aloitti työskentelyn urkurina Tukholman ranskalaisessa reformoidussa kirkossa. Vuosi myöhemmin hän lähti sävellysopintomatkalle Saksaan. Vretblad työskenteli ranskalaisessa reformoidussa kirkossa vuoteen 1906 saakka ja siirtyi Oscarskyrkaniin vuonna 1907. Vuonna 1909 hän alkoi Oscarskyrkanissa organisoida kanttori Oscar Sandbergin kanssa motetti-iltoja, joita kaksikko piti yhdessä noin sata. Vretblad esiintyi tapahtumissa urkurina. Hän oli myös arvostettu konserttiurkuri, joka esiintyi Tukholman lisäksi Helsingissä, Tallinnassa ja Riiassa. Hän esiintyi usein myös yhdessä vaimonsa, viulisti Karin o.s. Bodmanin kanssa.

Vretblad loi uran myös postin palveluksessa ja eteni lopulta postipalvelun hallituksen johtoon (1933–1941). Hän toimi useissa järjestöissä ja oli muun muassa Föreningen svenska tonsättaren sihteeri vuodesta 1918 sekä Musikaliska konstföreningenin sihteeri vuodesta 1933. Vretblad valittiin Ruotsin kuninkaallisen musiikkiakatemian jäseneksi vuonna 1921. Samana vuonna hänet palkittiin Litteris et Artibus -mitalilla. Vretblad toimi vuodesta 1902 lähtien musiikkitoimittajana sekä -kriitikkona lukuisissa lehdissä ja kuului Publicistklubbeniin vuodesta 1929. Hänellä ei ollut muodollista koulutusta musiikkitieteilijänä, mutta hän tutki varsinkin Ruotsin musiikin historiaa 1700-luvulta alkaen. Hänen keskeisiä kirjallisia julkaisuitaan ovat Johan Helmich Romanin elämäkerta (1914) ja *Konsertlivet i Stockholm under 1700-talet* (1918). Säveltäjänä Vretbladin tuotantoon kuuluu sooloteoksia pianolle ja uruille, yksinlauluja, kuoroteoksia, kamarimusiikkia ja sävellyksiä jousiorkesterille. Monet teoksista (esimerkiksi *Liten Dalasvit* pianotriolle) ovat kansallisromanttisia ja ruotsalaisesta kansanmusiikista vaikutteita ammentaneita. Joihinkin teoksiin Vretblad omaksui vaikutteita vanhemmasta musiikista (esimerkiksi *Från Bellmans tid*). Hän teki myös sovituksia ja editioita Johan Helmich Romanin ja muiden musiikeista. Lisäksi hän teki sovituksia ja uusia versioita omista sävellyksistään.

Lähteet
-------

1. 1 2 3  Patrik Vretblad (1876−1953) Swedish Musical Heritage, viitattu 19.2.2024 (englanniksi)

Aiheesta muualla
----------------

* IMSLP: Patrik Vretblad
*Ilmarinen kyntää kyisen pellon* -veistos Turun postikeskuksen edustalla.
**Jukka Matti Salminen** (12. syyskuuta 1947 – 13. marraskuuta 2006 Turku) oli turkulainen kuvataiteilija. Hän tuli tunnetuksi erityisesti Kalevalaan liittyvästä taiteesta, josta hyvänä esimerkkinä on 17-osainen veistossarja. Eräs sen osa on Ilmarinen kyntää kyisen pellon -veistos Turussa postikeskuksen pihalla. Salmisen veistostaidetta on nähtävissä myös Artukaisissa Turun Sanomien painotalon edustalla. 

Salminen syntyi Heidekenissa 1947. Turun Sanomien piirtäjänä hän toimi 1970–1986, mutta työskenteli sen jälkeen freelancerina. Veistosten ohessa Salminen teki myös öljyvärimaalauksia ja järjesti joskus taiteilijakodissaan Ruissalon Villa Carlossa näyttelyitä. Hän suunnitteli myös Kalevala-aiheisia koruja.

Aurassa sijainnut Kalevalapuisto oli Salmisen ideoima veistospuisto, jossa oli kubistisia, voimakkaasti tyyliteltyjä, mutta kuitenkin esittäviä teoksia. Salminen kertoo Kalevalan olevan hänelle hyvinkin rakas mutta myös ristiriitainen maailma.  

Salminen kuoli vuonna 2006 keuhkojen siirron jälkeisiin komplikaatioihin. Keuhkot olivat vaurioituneet aikoinaan pahassa veneonnettomuudessa.

Lähteet
-------

1. ↑  Jukka Matti Salminen, Turun hautausmaa, Turku, 01.Muistolehto Turun ja Kaarinan seurakunnat. Viitattu 22.2.2024.
2. 1 2 3  Aimo annos: Ovatko liperit papilla pakolliset? *Turun Sanomat*.  2.12.2006. Viitattu 19.7.2018.
3. ↑  Jukka Salminen: *Kalevala*. Like, 1998.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |
*Tämä artikkeli käsittelee professoria. Kirjailija Raimo Hämäläisestä on eri artikkeli.*
Raimo Hämäläinen vuonna 1980.**Raimo Pertti Hämäläinen** (s. 7. heinäkuuta 1948 Helsinki) on suomalainen professori ja Aalto-yliopiston perustieteiden korkeakoulun Systeemianalyysin laboratorion esimies. Hämäläinen perusti Systeemianalyysin laboratorion Teknilliseen korkeakouluun vuonna 1984.

Hämäläisen tärkeimpiä tutkimusalueita ovat systeemianalyysi ja operaatiotutkimus. Hän on julkaissut yli 180 tieteellistä artikkelia tai kokousesitelmää, ohjannut yli kolmekymmentä väitöskirjaa, ja lisäksi suunnitellut päätöksenteon tukijärjestelmiä. Yksi Hämäläisen näkyvimmistä viime aikaisista tutkimuskohteista on ollut yhdessä professori, filosofi Esa Saarisen kanssa kehitetty systeemiälyn käsite.

Vuonna 2004 The International Society for Multiple Criteria Decision Making palkitsi professori Hämäläisen pitkäaikaisesta ja tuloksellisesta työstään monitavoitteisen päätöksenteon parissa.

Lähteet
-------

1. ↑  Kuka kukin on 2007, Otava 2006
2. ↑  Systeemianalyysin laboratorio *sal.tkk.fi*.  Arkistoitu 7.8.2011. Viitattu 29.8.2011.
3. ↑   (Arkistoitu – Internet Archive)

Aiheesta muualla
----------------

* Systeemianalyysin laboratorio - Raimo Hämäläinen, Aalto yliopiston perustieteiden korkeakoulu, Otaniemi.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Israel
* Tšekki

 |
|  |
| Tieteilijät | 
* MathSciNet
* Mathematics Genealogy Project
* zbMATH

 |
|  |
| Muut | 
* IdRef

 |

 |
Future Forward -puolueen varapuheenjohtaja Kunthida Rungruengkiat (oik.) vuonna 2020.
**Kunthida "Ida" Rungruengkiat** on thaimaalainen poliitikko, pedagogi, kansalaisaktivisti ja suomalaisen kirjallisuuden kääntäjä. Hän toimi 2010-luvun lopulla lyhyesti kotimaansa parlamentin jäsenenä, kunnes hänen edustamansa, ihmisoikeuksia korostava puolue Future Forward kiellettiin vain pari vuotta toimittuaan.

Rungruengkiat oli vuonna 2000 Suomessa AFS-järjestön oppilasvaihdossa pomarkkulaisessa perheessä ja kävi lukiota. Palattuaan Thaimaahan hän suoritti tutkinnon englannin kielessä Chulalongkornin yliopistossa ja palasi sitten Suomeen, jossa hän suoritti kulttuurienvälisen viestinnän maisteriopinnot Jyväskylän yliopistossa. Sen jälkeen hän on toiminut lehtorina Bangkokin yliopistossa ja johtanut esikoulua Chiang Main kaupungissa Thaimaan pohjoisosassa.

Rungruengkiat tunnetaan Thaimaassa suomalaisen koulutusjärjestelmän puolestapuhujana ja muun muassa maksuttoman peruskoulutuksen kannattajana. Hän on tehnyt Suomea tunnetuksi myös tv-ohjelmissa ja sosiaalisessa mediassa. Hän toimii Thaimaassa myös johtotehtävissä säätiössä, jonka tavoitteena on kannustaa ja kouluttaa thaimaalaisia nuoria tutustumaan demokratiaan.

Rungruengkiat on kääntänyt thain kielelle Mauri Kunnaksen, Salla Simukan ja Jyrki Vainosen teoksia.

Lähteet
-------

1. 1 2 3  Virtanen, Rauli: Marjanpoimijoiden hyväksikäyttö Suomessa puhuttaa myös Thaimaassa *Maailman Kuvalehti*.  17.3.2023. Viitattu 26.1.2024.
2. 1 2  Lintunen, Tino: Joulupukki johdatti thaimaalaisen poliitikon Suomeen opiskelemaan *Apu*.  20.11.2019. Viitattu 26.1.2024.
3. ↑  Hakutulos, Suomen kirjallisuuden käännökset *SKS*.  Arkistoitu 2.1.2015. Viitattu 26.1.2024.

Aiheesta muualla
----------------

* Rungruengkiatin haastattelu *Thai Enquirer* -lehdessä helmikuussa 2020 (englanniksi)
**Emmanuel Faber** (Grenoble, 22. tammikuuta 1964) on ranskalainen manageri.

Hän on International Sustainability Standards Board:n presidentiksi valittu.

Ura
---

Faber vietti osan lapsuudestaan ​​Saint-Bonnet-en-Champsaurissa. Valmistuttuaan Gap lukiosta vuonna 1980 hän valmistui HEC Parisista. Hän sai ensimmäisen työpaikkansa vuonna 1986 liikkeenjohdon konsulttiyhtiö Bain & Companyssa, minkä jälkeen hän siirtyi Barings Bankiin ja sieltä Legris Industriesiin. Legris Industriesin toimitusjohtajaksi hänet nimitettiin vuonna 1996.

Vuotta myöhemmin hän aloitti työt elintarvikeyhtiö Danonessa. Yhdessä Nobelin rauhanpalkinnon voittajan Muhammad Yunussen kanssa hän perusti muun muassa sosiaalisen yrityksen Grameen Danone Foods Bangladeshiin. Yhdessä Martin Hirschin kanssa hän oli aktiivinen Emmaus-projekteissa, joita johti edesmennyt kapusiinien isä Abbé Pierre. Lokakuussa 2014 hänestä tuli Franck Riboudin seuraaja Danonen toimitusjohtaja, mutta menetti tehtävänsä viikkoja kestäneiden keskustelujen jälkeen hallintoneuvoston kokouksessa 14.3.2021, kun hänen oli täytynyt erota hallituksen puheenjohtajan tehtävästä 1.3.2021 Hänen seuraajakseen tulee Gilles Schnepp.

Hän on kolmen lapsen isä.

Lähteet
-------

1. ↑  Former Danone CEO to chair global climate disclosures body
2. ↑  Emmanuel Faber
3. ↑  Danone eiskalt
4. ↑  Emmanuel Faber, le joker de Danone

Aiheesta muualla
----------------

* Kuvia tai muita tiedostoja aiheesta **Emmanuel Faber** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Yhdysvallat

 |
|  |
| Muut | 
* IdRef

 |

 |
**Iittalan lasikeskus** tai kiinteistönsä nimellä **Iittalan Lasimäki** on Hämeenlinnan Kalvolan pitäjäkeskus Iittalassa toimiva matkailukohde, jonka keskeisimpiä toimintoja ovat Iittalan lasitehdas tehtaanmyymälöineen, Iittalan lasimuseo ja Naivistikeskus.

**Iittalan lasitehdas** (Tehtaantie 3 C, Iittala) toimii nykyään osana pörssinoteerattua Fiskars-konsernia. Yleisö pääsee seuraamaan lasinpuhallusta katseluparvelta tehtaan ollessa toiminnassa arkisin kello 9-20. Varsinaiset tehdasopastukset ovat maksullisia ja tulee tilata etukäteen. Iittala Outlet on avoinna päivittäin kello 10-18, kesällä kello 20 saakka. Joinain juhlapäivinä myymälä palvelee suppeammin ja on kiinni joulupäivänä.

**Iittalan lasimuseo** (Könnölänmäentie 2 c, Iittala) on avoinna kesä-elokuussa tiistaista sunnuntaihin klo 11-17, syyskuu-toukokuussa lauantaisin ja sunnuntaisin kello 11-17. Opastukset ovat mahdollisia etukäteisvarauksella kaikkina viikonpäivinä. 

**Naivistikeskus** (Vanha puukoulu, Hollaajantie 2, Iittala) on kesä-elokuussa noin kahden kuukauden ajan päivittäin kello 10-19 avoinna oleva näyttelytila, jossa on esillä Suomen suurin naivistisen taiteen näyttely.

Lähteet
-------

1. ↑  Hämeenlinnan karttapalvelu (Tarvittaessa lasikeskus löytyy esimerkiksi katuosoitteen haulla *Könnölänmäentie 2*) Hämeenlinnan kaupunki, hameenlinna.fi. Viitattu 15.7.2018.
2. ↑  Iittalan lasitehdas Kiinteistöyhtiö Iittalan Lasimäki Oy, iittalalasimaki.fi. Viitattu 15.7.2018.
3. ↑  Designmuseo Iittala Kiinteistöyhtiö Iittalan Lasimäki Oy, iittalalasimaki.fi. Viitattu 15.7.2018.
4. 1 2  [Naivistit Iittalassa ] Kiinteistöyhtiö Iittalan Lasimäki Oy, iittalalasimaki.fi. Viitattu 15.7.2018.
Englanninkielinen termi ***due diligence*** on suomen kielessä käytössä vain liike-elämässä ja yleensä vain suppeammassa merkityksessä *suunnitellun yrityskaupan osapuolen suorittamaa yrityskaupan kohteen tarkastusta*. Tällä kartoitetaan ennakolta yrityskauppaan liittyviä riskejä ja vastuita. Englannin kielessä termi tarkoittaa asianmukaista huolellisuutta ylipäätään kaikissa liikemaailman asioissa ja myös elämässä yleensä.

Due diligence on läpileikkaus yrityksen liiketoimintaan ja siihen liittyviin riskeihin. Se auttaa näkemään, millaisia mahdollisuuksia tehty kauppa tarjoaa tulevaisuudessa ostajayrityksen liiketoiminnalle. Lisäarvo syntyy tehtyjen havaintojen analyysistä ja toimenpide-ehdotuksista.

Yrityskauppaprosessissa merkittäviä tekijöitä ovat neuvottelut ja due diligence -prosessi, jotka muodostavat perustan kaupan kohteena olevan liiketoiminnan strategisten ja taloudellisten etujen sekä mahdollisten riskien huolelliselle arvioinnille. Näin ostajalle ja myyjälle syntyy tarkempi käsitys kaupan kohteesta ja sen toteuttamiseen tarvittavista kauppaehdoista.

Due diligence-tarkastus voidaan suorittaa niin sanottuna vendor due diligence-tarkastuksena tai ostajan due diligence-tarkastuksena. **Vendor due diligence**, eli myyjän due diligence, on prosessi, jossa myyjä tarjoaa yrityksensä tarkastettavaksi potentiaalisten ostajien näkökulmasta. Tämä tarkastus suoritetaan yleensä ennen kuin yritys laitetaan myyntiin, ja sen tavoitteena on tunnistaa kaikki mahdolliset ongelmat tai riskit, jotka voivat vaikuttaa yrityksen myyntiarvoon tai johtaa kaupan epäonnistumiseen. Myyjä voi myös käyttää vendor due diligence -tarkistusta valmistautuakseen paremmin tuleviin neuvotteluihin ja vastaamaan ostajien kysymyksiin. 

**Ostajan due diligence**, eli ostajan suorittama due diligence, on prosessi, jossa ostaja tutkii myytävää yritystä yksityiskohtaisesti ennen kaupan solmimista. Ostajan due diligence tarjoaa ostajalle mahdollisuuden saada syvällistä tietoa yrityksestä, sen liiketoiminnasta, taloudesta ja juridisesta tilasta. Tämä tieto auttaa ostajaa arvioimaan, onko yrityskauppa hyvä investointi ja auttaa tunnistamaan potentiaaliset riskit.

Lähteet
-------

* Due diligence - opas onnistuneeseen yrityskauppaan

### Viitteet

1. ↑
2. ↑  BOWA Legal - Due diligence - opas onnistuneeseen yrityskauppaan *bowa.fi*.

Aiheesta muualla
----------------

* Kari-Pekka Järvinen: Due diligence osana yrityskauppaprosessia, Laurea-ammattikorkeakoulu, Opinnäytetyö, Maaliskuu, 2013 (pdf)
Unified Shaderin toimintakaavio
**Unified shader** tarkoittaa grafiikkasuorittimen sisäistä rakennetta, jossa jokaisella vaiheella (geometria, verteksi, pikseli, ohjelmointi ym.) on samat ominaisuudet. Tämä tunnetaan nimellä *Shader Model 4.0* Direct3D-dokumentaatiossa. Rakenne määrittelee mm. rekisterit ja niiden käyttötarkoitukset shader-ohjelmoinnissa.

Aikaisemmissa määrittelyissä oli kaksi erityyppistä suoritinyksikköä: *pixel shader* (pikselivarjostin) ja *vertex shader* (verteksivarjostin). Nykyisellään shader-yksiköt ovat monipuolisempia ja vähemmän rajoittuneita tehtäviltään. Lisäyksenä mm. *compute shader* (laskentavarjostin) GPGPU-käyttöön ja suorittimien luonteen muuttuminen.

Yhdistettyjen shader-yksiköiden hyöty on parempi kuormanjako ja siten hyötysuhde; kun samat suorittimet toimivat eri tarkoituksissa grafiikkasuorittimen laskentayksiköistä saadaan helpommin parempi suorituskyky irti riippumatta siitä, mikä on tehtävän työn suhde. Yhdistettyjä shader-yksiköitä kutsutaan myös *stream*-suorittimiksi (AMD) tai *CUDA*-yksiköiksi (Nvidia).

Useimmissa grafiikkasuorittimissa *Unified Shader* -mallin noudattaminen tarkoittaa myös suorittimen ohjelmoitavuutta OpenCL- tai CUDA-tuella.

Mikroarkkitehtuurit
-------------------

Unified Shader -malli ei itsessään määrittele suorittimen mikroarkkitehtuuria. Mallin toteuttavia mikroarkkitehtuureja ovat:

* Nvidia
	+ Tesla
	+ Fermi
	+ Kepler
	+ Maxwell
	+ Pascal
* AMD
	+ TeraScale
	+ Graphics Core Next
* PowerVR
	+ Series5
	+ Series6
	+ Series7
	+ Series8
* Adreno
	+ 200-sarja
	+ 300-sarja
	+ 400-sarja
	+ 500-sarja
* S3 Graphics
	+ Chrome 400

Katso myös
----------

* GPGPU
* OpenCL
* CUDA

Lähteet
-------

1. ↑  Common-Shader Core Microsoft. Viitattu 26.1.2017.
2. ↑  Shader Model 4 Microsoft. Viitattu 26.1.2017.
3. ↑  An Introduction to Modern GPU Architecture Nvidia.  Arkistoitu 17.5.2018. Viitattu 23.1.2017.
4. ↑  A Single (Unified) Shader GPU Microarchitecture for Embedded Systems (PDF) Universitat Politècnica de Catalunya.  Arkistoitu 2.2.2017. Viitattu 23.1.2017. (englanniksi)
5. ↑  GPU architecture II: Scheduling the graphics pipeline (PDF) *courses.cs.washington.edu*. Viitattu 25.1.2017.
6. ↑  Graphics Card Technology Part 1: Shader Processing Units *game-debate.com*. Viitattu 25.1.2017.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Unified shader model
**Kalle Rikhard Kivipohja** (7. helmikuuta 1888 Reposaari – 8. maaliskuuta 1934 Tampere) oli suomalainen Tampereella vaikuttanut tukkukauppias.

Kivipohja kävi kansakoulun ja yksityisen kauppakoulun. Hän aloitti liikealalla ollen vuodesta 1900 kauppa-apulaisena Reposaaressa ja sittemmin Porissa. Kivipohja oli vuodesta 1912 osuuskaupan hoitajana Siikaisissa ja muutti sitten 1915 kauppamatkustajaksi Tampereelle.

Kivipohja osti 1917 Kusto Ojasen tukkukaupan Tampereelta ja perusti oman tukkuliikkeen toiminimellä Tampereen Tukkuliike Oy. Hän yhdisti myöhemmin tähän liikkeeseen ostamansa tamperelaisen John Blomin tukku- ja vähittäisliikkeen. Kivipohja oli kuolemaansa saakka Tampereen Tukkuliike Oy:n toimitusjohtajana ja johtokunnan jäsenenä.

Kivipohja toimi myös pukuteollisuuden alalla. Hän oli mukana perustamassa 1920 Vaatetus Oy:tä ja kuului sen johtokuntaan. Vuonna 1931 Vaatetus Oy yhdistyi tamperelaisen Heikkilä & Kestilä Oy:n ja Kauppiaitten Pukutehdas Oy:n pukutehtaiden kanssa Yhtyneet Pukutehtaat Oy:ksi ja Kivipohja oli tässä yhtiössä johtokunnan puheenjohtajana. Hän kuului myös Tampereella Lasaretinkatu 1:ssa toimineen Laurilan Kutomo Oy:n johtokuntaan.

Kivipohja oli Tampereen Kauppiasyhdistyksen valtuutettujen puheenjohtajan vuodesta 1927 ja Suomen Tukkukauppiaiden liiton lisätyn johtokunnan jäsenenä vuodesta 1931.

Maaliskuussa 1934 46-vuotiaana kuollut Kalle Rikhard Kivipohja on haudattu Kalevankankaan hautausmaalle.

Lähteet
-------

1. 1 2 3 4 5  Johtaja K. R. Kivipohja, Aamulehti, 09.03.1934, nro 66, s. 4, Kansalliskirjaston digitaaliset aineistot
2. ↑  Täydentäviä yhtiötietoja : Suomen Kutomo- ja Neulomo Oy, Pörssitieto G. Kock
3. ↑  Hautahaku.fi : Kivipohja Kalle Rikhard
**Samsung Galaxy A05** on Samsungin Galaxy A -sarjaan kuuluva älypuhelin, joka julkistettiin 25. syyskuuta 2023. Puhelimesta on kaksi mallia, **Galaxy A05** ja **Galaxy A05s**.

Samsung Galaxy A05 -älypuhelimessa järjestelmäpiirinä toimii MediTek Helio G85 ja Galaxy A05s:ssä Qualcomm Snapdragon 680. Näyttönä käytetään Galaxy A05:ssä 6,7" LCD -paneelia 1600 x 720 px resoluutiolla, kun taas Galaxy A05s:ssä näytön resoluutio on Full HD+ (2400 x 1800 px) -tasoa. Näytön virkistystaajuus on molemmissa malleissa 60 Hz. RAM-muistia on valittavissa 4 tai 6 Gt ja tallennustilaa 64 tai 128 Gt. Tallennustilaa voidaan laajentaa maksimissaan 1 Tt:n suuruisella microSD -muistikortilla.

Galaxy A05 sisältää etukameran lisäksi kaksi takakameraa. Pääkameran tarkkuus on 50 megapikseliä ja lisäksi käytössä on 2 megapikselin syvyyskamera. Etukameran tarkkuus on 8 megapikseliä. Galaxy A05s puolestaan sisältää myös 2 megapikselin makrokameran ja etukameran tarkkuus on 13 megapikseliä.

Akun kapasiteetti molemmissa malleissa on 5 000 mAh 25 W langallisella latausteholla. Sormenjälkitunnistin sijaitsee puhelinten kyljessä virtapainikkeessa. Käyttöjärjestelmänä julkaisun yhteydessä on Android 13 Samsungin One UI 5.1 -ohjelmiston kanssa. Samsung lupaa puhelimille kuitenkin kolme käyttöjärjestelmä päivitystä sekä neljän vuoden ajan tietoturvapäivityksiä.

Lähteet
-------

1. ↑  Markus Lehtiniitty / Mobiili.fi: Samsung julkisti uudet halvat älypuhelimensa - tällaisia ovat Galaxy A05 ja Galaxy A05s *Teknavi*.  25.9.2023. Viitattu 16.2.2024.
**Jorma Olavi Sieviläinen** (s. 30. elokuuta 1954 Riihimäki) on suomalainen eläköitynyt yritysjohtaja ja osuustoimintaliikkeen vaikuttaja, joka on saanut kauppaneuvoksen arvonimen.

Sieviläinen kävi keskikoulun Viitaniemen yhteiskoulussa 1965–1970 ja Jyväskylän kauppaoppilaitoksen markkinointilinjan 1971–1974. Kauppatieteiden maisteriksi hän valmistui Lappeenrannan teknillisestä korkeakoulusta 2002. Hän oli Oy Kauppari 26:n varastomies Jyväskylässä 1970–1971, Käppi Ky:n myyjä 1973, liikkeenjohdollisen kenttäkoulutuksen harjoittelija Huittisten Osuuskaupassa 1975 ja SOK:n Kuopion konttorissa 1976, Sokos-tavaratalon tarkastaja Kuopiossa 1977–1980 ja myymäläpäällikkö Savonlinnassa 1980–1981 ja City-Sokoksen tavaratalojohtaja Raumalla 1981–1986. Osuuskauppa Keulan apulaisjohtaja Sieviläinen oli 1986–1989 ja toimitusjohtaja ja hallituksen puheenjohtaja 1989–2010. Hänellä on ollut myös useita liike-elämän ja muita luottamus- ja asiantuntijatehtäviä. SOK:n hallintoneuvoston jäsen Sieviläinen on ollut kahteen eri otteeseen. Kauppaneuvoksen arvonimen hän sai 2008.

Lähteet
-------

1. 1 2  Kotilainen, Sofia: Kauppaneuvos Jorma Sieviläinen (1954–). *Suomen talouselämän vaikuttajat* -verkkojulkaisu (maksullinen). 5.9.2011. Suomalaisen Kirjallisuuden Seura. Viitattu 16.2.2024.
2. ↑  "Tarvontoria ei tule ikävä".  *Raumalainen.fi*, 27.11.2019, nro 48, s. 11. Kansalliskirjasto. Viitattu 16.2.2024.  (ei-vapaa)
**Tupaia** (n. 1725 – 20. joulukuuta 1770) oli tahitilainen mestarinavigoija, joka avusti James Cookia tämän tutkimusmatkoilla eteläisellä Tyynellämerellä. 

Tupaian tarkkaa syntymäaikaa ei tiedetä, mutta hänen kuollessaan *Endeavourin* kasvitieteilijä arvioi, ettei tämä voisi olla 45 vanhempi, minkä vuoksi hänen syntymävuodekseen ilmoitetaan 1725. Syntyperältään Tupaian tiedetään kuitenkin olleen Raiatean ylhäisöä. Syntyperänsä takia Tupaiasta tuli arioi, joka vastaa kutakuinkin papin virkaa, mihin kuului myös polynesialaisten käyttämien navigointitapojen opettelu.

Cook lähti Tahitilta kesällä 1769 ja Tupaia liittyi tämän miehistöön. Tupaia haluttiin mukaan nimenomaan siksi, että hän tunsi Polynesian maantiedettä, tapoja ja kieliä. Tupaia kykeni mm. piirtämään ulkomuistista kartan, joka kattoi useita Tyynenmeren saariryhmiä. Lisäksi hän opetti Cookille polynesialaisen navigoinnin perusteet.

Tupaia kuoli 20. joulukuuta 1770 Bataviassa, nykyisessä Jakartassa. Hänen kuolinsyykseen mainitaan lähteestä riippuen joko malaria tai punatauti.

Maalauksia
----------

* Ihmisiä kanootissa Botany BayllaIhmisiä kanootissa Botany Baylla
* Maorimies ja Joseph Banks käyvät vaihtokauppaaMaorimies ja Joseph Banks käyvät vaihtokauppaa
* Kanootteja TahitillaKanootteja Tahitilla

Lähteet
-------

1. ↑  Story: Tupaia *Te Ara*.  2024. Viitattu 6.2.2024. (englanniksi)
2. ↑  Böhm, Laura: Tupaia's Map (Neu) *University of Potsdam*.  2024. Viitattu 6.2.2024. (englanniksi)
3. ↑  As the Endeavour sailed into NZ, Maori people spoke of a great captain. It wasn't James Cook *ABC News*.  6.4.2020. Viitattu 6.2.2024. (englanniksi)
4. 1 2  Tupaia *Australian National Maritime Museum*. Viitattu 6.2.2024. (englanniksi)
5. ↑  Biography - Tupaia *Pacific Islander Biography*.  2024. Viitattu 6.2.2024. (englanniksi)
6. ↑  Story: European discovery of New Zealand *Te Ara*.  2024. Viitattu 6.2.2024. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2

 |
|  |
| Kansalliset | 
* Ranska
* BnF data
* Saksa
* Yhdysvallat
* Australia
* Alankomaat

 |
|  |
| Taiteenala | 
* Scientific illustrators

 |
|  |
| Muut | 
* IdRef

 |

 |
**Rustem Enverovytš Umjerov** (ukr. Рустем Енверович Умєров, krimintat. *Rustem Enver oğlu Ümerov*; s. 19. huhtikuuta 1982 Bulungʻur, Samarkandin alue, Uzbekistanin SNT) on ukrainalainen poliitikko ja liikemies, joka on syyskuusta 2023 lähtien toiminut Ukrainan puolustusministerinä.

Tausta ja yksityiselämä
-----------------------

Umjerov syntyi Uzbekistanin Bulungʻurissa Krimin Aluštasta kotoisin olevaan krimintataariperheeseen. Hän valmistui Ukrainan kansallisesta hallintoakatemiasta maisteriksi pääaineenaan rahoitus. Vuosina 2004–2010 hän työskenteli lifecell-matkapuhelinoperaattorilla useissa esimiestehtävissä.

Umjerov puhuu ukrainaa, venäjää, turkkia, englantia sekä jonkin verran arabiaa.

Poliittinen ura
---------------

Umjeriv on toiminut Krimin tataarien kansan medžlisissä sekä sen pitkäaikaisen puheenjohtajan Mustafa Cemilevin neuvonanatajana.

Vuoden 2019 parlamenttivaaleissa Umjerov valittiin Ukrainan parlamenttiin Verh’ovna Radaan Holos-puolueen listan 18:ntena, sitoutumattomana ehdokkaana. Hän on toiminut Euroopan neuvoston parlamentaarisen yleiskokouksen Ukrainan pysyvän delegaation varapuheenjohtajana. Syyskuussa 2022 hänet nimitettiin Ukrainan valtion omaisuusrahaston johtajaksi.

Venäjän hyökättyä Ukrainaan vuonna 2022 Umjerov osallistui Venäjän ja Ukrainan välisiin rauhanneuvotteluihin. Maaliskuun lopulla kävi ilmi, että Umjerov, yksi muu Ukrainan parlamentin edustaja ja venäläinen miljardööri Roman Abramovitš alkoivat oireilla, jotka viittasivat myrkytykseen. Kolmikko lennätettiin Istanbuliin, jossa nämä saivat sairaalahoitoa, ja Umjerov kertoi myöhemmin olevansa kunnossa pyytäen samalla, etteivät ihmisit levittäisi "todentamattomia väitteitä".

Syyskuussa 2023 Ukrainan presidentti Volodymyr Zelenskyi esitti Umjerovia puolustusministeriksi Oleksi Reznikovin seuraajaksi. Ukrainan parlamentti nimitti hänet tehtävään 6. syyskuuta.

Kunnianosoituksia
-----------------

* Ansioritarikunta (Ukraina, 2021)

Lähteet
-------

1. 1 2  Умєров Рустем Енверович *LB.ua*. Viitattu 3.9.2023. (ukrainaksi)
2. 1 2  Umerov: Discreet deal-maker from Crimea turned defence chief *France 24*.  6.9.2023. Viitattu 3.3.2024. (englanniksi)
3. ↑  Trofimov, Yaroslav & Colchester, Max: Roman Abramovich and Ukrainian Peace Negotiators Suffer Suspected Poisoning *Wall Street Journal*.  28.3.2022. Viitattu 3.3.2024. (englanniksi)
4. ↑  Abramovich suffered symptoms of suspected poisoning: Reports *Al Jazeera*. Viitattu 3.3.2024. (englanniksi)
5. ↑  Зеленський оголосив про рішення замінити Резнікова на Умєрова: Потрібні нові підходи *Ukrajinska Pravda*.  3.9.2023. Viitattu 3.9.2023. (ukrainaksi)
6. ↑  Tyystjärvi, Ilona: Ukrainan parlamentti nimitti Umerovin uudeksi puolustusministeriksi *Helsingin Sanomat*.  6.9.2023. Viitattu 6.9.2023.
7. ↑  УКАЗ ПРЕЗИДЕНТА УКРАЇНИ №406/2021 *Офіс Президента України*.  2021. Viitattu 3.3.2024. (ukrainaksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Puola

 |

 |
Vihreällä merkityissä maissa raiskaus avioliitossa on laitonta, punaisella merkityissä sallittua. 
**Raiskaus avioliitossa** muuttui Suomessa rangaistavaksi vuonna 1994, jolloin rikoslakia muutettiin vastaamaan kansainvälisiä ihmisoikeussopimuksia. Vuonna 1999 rikoslain kokonaisuudistuksen yhteydessä säännös kirjoitettiin sukupuolineutraaliksi.

Vuoden 1889 rikoslaissa "makaaminen" sallittiin vain avioliitossa. Raiskausta avioliiton sisällä ei tunnettu, koska naisen katsottiin olevan miehen omaisuutta. Seksuaalirikoksia koskevan luvun uudistaminen aloitettiin 1960-luvulla, mutta vielä tuolloin ei kriminalisoitu raiskausta avioliiton sisällä.

Suuressa osassa valtioita ja etenkin länsimaisen sivilisaation maissa avioliitossa tapahtuva raiskaus on kriminalisoitu. Raiskaus avioliitossa on edelleen sallittua useimmissa islamilaisissa maissa, Kiinassa, Intiassa ja eräissä Afrikan maissa. Islamilainen šarialaki ei tunne raiskausta avioliitossa, sillä miehellä on täydet oikeudet vaimonsa kehoon.

Lähteet
-------

* IQRA – Islam yhdistys ry.: *Islamilainen avioliitto*. IQRA – Islam yhdistys ry. 2013.
* Keller, Nuh Ha Mim (toim.): *Reliance of the Traveller. Revised Edition. The Classic Manual of Islamic Sacred Law "Umdat al-Salik" by Ahmad ibn Naqib al-Misri (d. 769/1368) In Arabic with Facing English Text, Commentary and Appendices Edited and Translated by Nuh Ha Mim Keller*. Beltsville, Maryland: amana publications, 2017. ISBN 0-915957-72-8. Teoksen verkkoversio. (englanniksi) (arabiaksi)

### Viitteet

1. 1 2  Cederberg, Nina: Raiskaussääntelyn muutokset 1960-luvulta nykypäivään *pro gradu -tutkielma*.  2020. Helsingin yliopisto, Oikeustieteellinen tiedekunta. Viitattu 3.9.2021.
2. ↑  Rikoslaki 19.12.1889/39 *Finlex*.  Arkistoitu 10.3.2021. Viitattu 3.9.2021.
3. ↑  Rikoslaki 39/1889, 20. luku, § 9 *Finlex*.
4. ↑  Keller (toim.), 2017, s. 526 (m5.4); IQRA -Islam Yhdistys ry. 2013, s. 52
**Lauri Aarno Airila** (10. marraskuuta 1902 Viipurin maalaiskunta – 29. heinäkuuta 1979 Helsinki*lähde tarkemmin?*) oli suomalainen kenraalimajuri.

Airila osallistui vapaaehtoisena valkoisten puolella sisällissotaan 1918 jossa hän toimi vartio- ja huoltotehtävissä Karjalan rintamalla. Hän valmistui Kadettikoulusta 1927 ja Sotakorkeakoulusta 1939 sekä opiskeli myös Saksan sota-akatemiassa 1942. Hän palveli nuorempana upseerina ja komppanianpäällikkönä Savon prikaatissa 1927–1932. Helsinkiin hän oli sijoitettuna 1932–1936. 1. divisioonan esikunnassa Airila työskenteli 1936–1938.

Talvisodassa Airila oli ensin komppanianpäällikkönä Polkupyöräpataljoona 5:ssä ja pataljoonankomentajana Karjalankannaksella JR 14:ssä sekä Erillinen Pataljoona 3:ssa. Välirauhan aikana hän toimi jonkin*selvennä* sotilasläänin esikunnassa ye-upseerina. Jatkosodassa hän toimi 8. divisioonan esikunnassa Operatiivisen osaston päällikkönä, TstOs23/5D komentajana, TstOs22/7D komentajana Syvärillä 1943–1944, sitten esikuntapäällikkönä 15. prikaatin esikunnassa ja 5. divisioonan esikunnassa Laatokan Karjalassa 1944.

Airila oli Etelä-Hämeen sotilasläänin esikuntapäällikkönä 1944–1945. Pääesikunnassa hän työskenteli toimisto- ja osastopäällikkönä 1947–1955. Hän oli Joensuun sotilaspiirin komentajana 1955–1958. Hämeen sotilasläänin komentajana hän oli 1958–1960 ja viimeiseksi Pääesikunnassa päämajamestarina 1960–1962. Hänet ylennettiin kenraalimajuriksi 1960.

Reserviin siirryttyään hän toimi Oy Yleisradio Ab:n suojelujohtajana vuosina 1963–1969.

Lähteet
-------

* Vem och vad? Biografisk handbok / 1967 / *Project Runeberg*. Viitattu 9.8.2018.
* Kadettiupseerit 1920-1985 s. 30
* Kuolleita (maksullinen artikkeli) Helsingin Sanomat 1.8.1979, HS Aikakone. Viitattu 17.3.2018.

### Viitteet

1. ↑  Historiakirjat - Kirjaluettelo *hiski.genealogia.fi*. Viitattu 23.7.2018.
2. ↑    *Karjalan Heimo*, 1979.